ועדת החינוך, התרבות והספורט, כנסת 18, פרוטוקול מספר 250, 2010-07-07 08:30

זבולון אורלב: אני מתכבד לפתוח את ישיבת ועדת החינוך, התרבות והספורט.

זבולון אורלב: על סדר היום הצעת חוק מרכז זלמן שזר לחקר תולדות העם היהודי, התש"ע-2010, הכנה לקריאה שנייה ושלישית.

זבולון אורלב: אנחנו אישרנו את מרבית החוק לקריאה שנייה שלישית מלבד הסוגיה הכספית של ההתחייבויות והמאזנים.

זבולון אורלב: סיכמנו בישיבה הקודמת שהמרכז יעביר למשרדי הממשלה את הנתונים הכספיים ועל פי זה משרדי הממשלה יעדכנו אותנו.

זבולון אורלב: מי נמצא כאן מאגף התקציבים?

צחי דוד: אני.

זבולון אורלב: אתה מודע לשיחה של ראובן קוגן אתי הבוקר?

צחי דוד: כן.

זבולון אורלב: רשות המסים כאן?

טל ישראל: כן.

זבולון אורלב: אתם קיבלתם את החומר?

טל ישראל: כן.

טל ישראל: מאחר שחלק מהמסמכים הגיעו אתמול ועדיין אנחנו עושים בדיקה, יכול להיות שנצטרך עוד איזשהו מסמך כדי לומר באופן סופי ומוחלט, אבל לכאורה נראה שאין בעיה.

זבולון אורלב: אני קיבלתי הבוקר טלפון מראובן קוגן, רכז תחום תרבות, ספורט ועוד.

זבולון אורלב: הוא אמר לי שהוא ישלח אותך כדי שאתה תגיב לגבי הדוחות הכספיים שנמסרו לכם.

זבולון אורלב: בבקשה.

צחי דוד: קיבלנו את הדוחות הכספיים מהחברה, כל מה שנתבקשנו, כולל עדכונים נכון להיום.

צחי דוד: אנחנו כן חושבים, בגלל מבנה הנכסים של העמותה ובגלל שהיא נמצאת בגירעון תזרימי, שצריך בדיקה יותר מעמיקה מאשר עיון בדוחות כספיים.

צחי דוד: אנחנו נעשה מהלך מאוד מאוד מזורז של מינוי רואה חשבון חיצוני שיעבור על הנתונים לעומק, ייפגש עם אנשי העמותה, ייכנס מעבר לדוחות הכספיים וייתן חוות דעת מוסמכת.

זבולון אורלב: אתם כאלה דלים בידע שאתם צריכים לקחת רואה חשבון חיצוני?

צחי דוד: אם זה היה עסק פרטי שלי, אולי הייתי מהסס פחות, אבל אני יודע שהמדינה כאן הולכת ומאמצת נכסים וחובות של עמותה, נכסים שלא ברור הסיכוי לממש אותם, נכסים שלא ברור אם ירצו לממש אותם.

זבולון אורלב: כגון מה?

צחי דוד: כגון מבנה, כגון מלאי ספרים.

זבולון אורלב: מה הבעיה עם המבנה?

צחי דוד: אני לא מניח שאם העמותה תיקלע למשבר תזרימי, אנחנו נרצה שהיא תמכור את המבנה שלה שהוא הנכס העיקרי שלה.

צחי דוד: אני בטוח שגם העמותה לא רוצה בזה.

צחי דוד: אנחנו גם לא רוצים שמצד שני המדינה תצטרך לעשות גירעונות, אם ייווצרו.

זבולון אורלב: העמותה דיווחה לאורך כל הדרך על כך שסך כל נכסיה עולה על סך כל התחייבויותיה.

צחי דוד: וזה נכון.

צחי דוד: זה משתקף מהדוחות הכספיים.

זבולון אורלב: אז מה הבעיה?

זבולון אורלב: אם היא תפשוט רגל, יהיה כינוס נכסים וימכרו את הבניין.

צחי דוד: זה לא מצב שאנחנו רוצים להגיע אליו.

צחי דוד: גם העמותה לא רוצה בזה.ף

זבולון אורלב: מה זה יעזור?

זבולון אורלב: אתה אומר שלפי הדוחות סך כל הנכסים עולים על סך ההתחייבויות, אבל  אתם לא בטוחים שאפשר למכור.

זבולון אורלב: ואז מה?

צחי דוד: העמותה את שנת 2008 סיימה בגירעון תזרימי מסוים, את שנת 2009 בעודף תזרימי מסוים.

צחי דוד: הסתכלות יותר מעמיקה על העמותה תוכל לומר אם העמותה מסוגלת לשרת את חובותיה כמו שהם, בלי להגיע למצב שהיא צריכה למכור נכסים משמעותיים.

צחי דוד: עם האמירה הזאת הרבה יותר קל למדינה לקחת את התחייבויותיה.

זבולון אורלב: כמה זמן דורשת בדיקה כזאת?

צחי דוד: לצורך ביצוע ההתקשרות עם רואה חשבון חיצוני, אנחנו צריכים כשלושה שבועות, לתת לו עוד מספר שבועות לעבוד.

צחי דוד: עד חודשיים.

זבולון אורלב: אתם מבקשים עד שישים ימים.

צחי דוד: כן.

זבולון אורלב: רשות המסים, אין לכם היום תשובה.

זבולון אורלב: נכון?

טל ישראל: נכון.

זבולון אורלב: לכמה זמן אתם זקוקים?

טל ישראל: אני מניחה שהזמן שנקב בו צחי יספק אותנו.

טל ישראל: גם פחות.

זבולון אורלב: שישים ימים וגם אתם תשלימו את הבדיקות שלכם.

זבולון אורלב: יש עוד משרד ממשלתי שרוצה להתייחס?

זבולון אורלב: משרד המשפטים, בבקשה.

רוני טלמור: אני מבקשת לומר שני דברים, האחד לגבי הסעיף שעדיין חסר בנוסח והאחד לגבי סעיף שכבר נכנס לנוסח.

רוני טלמור: אני מבקשת לחזור לרגע לסעיף שמדבר על הנציגים שיהיו במועצת התאגיד הציבורי.

זבולון אורלב: אחרי שאני אשמע אותך, אני אשקול אם להתיר לחזור לסעיף הזה, כי למעשה הצבענו עליו.

זבולון אורלב: זה שאני מסכים לשמוע, זה עוד לא אומר שאני חוזר אליו.

רוני טלמור: אני מודה לך על הנכונות לשמוע.

רוני טלמור: אנחנו הסכמנו שיהיו שני נציגים של תאגיד שלא למטרות רווח וכולי, כאשר הכוונה בעצם הייתה לכוון במידת האפשר.

רוני טלמור: הם דיווחו על חברות בארגון בין-לאומי – ISESF – ובעצם אנחנו הכנסנו לנוסח דרישה לחברות בארגון הזה.

רוני טלמור: מבדיקה שנעשתה אצלנו עולה שבעצם מכל מדינה יש בארגון הזה רק גוף אחד שהוא חבר בו.

רוני טלמור: זאת אומרת, יש ייצוג אחד לכל מדינה.

זבולון אורלב: מי קובע את הייצוג הזה?

רוני טלמור: זאת שאלה שאני לא יודעת מה התשובה עליה.

רוני טלמור: אני אשמח אם יוכלו להאיר את עיניי החברים מהמרכז.

רוני טלמור: המשמעות מבחינתי היא שמדובר בקריטריון שהוא מצומצם מדיי משום שהוא לא יאפשר אפקטיבית לגופים אחרים שיקומו בארץ, גם אם הם יהיו בעלי מעמד משמעותי בתחום המחקר ההיסטורי.

רוני טלמור: עדיין זה לא יאפשר להם להיכנס להגדרה ולהיות שותפים בניווט של התאגיד הציבורי, רק בגלל שהם לא חברים באותו ארגון בין לאומי בו מתאפשרת חברות רק לגוף אחד מכל מדינה.

רוני טלמור: לכן אני מציעה או מבקשת לשקול מחדש את ההכללה של התנאי הזה ולראות אם אפשר להציע במקומו תנאי אחר או להגיע להגדרה יותר טובה, אבל שהיא לא תהיה סגורה מדיי.

טל ישראל: ההנחה שלנו בכל הנושא של החיוב במס מתבססת על זה שמשרד המשפטים נכון לשנות את המנגנון כך שלמעשה תהיה הקבלה בין התאגידים.

טל ישראל: זה אומר שבעת שיתחיל הפירוק, גם יוקם התאגיד הסטטוטורי ואליו יועברו הנכסים, על מנת שיהיה מוסד ציבורי אליו עוברים הנכסים.

זבולון אורלב: תגובות המרכז.

צבי יקותיאל: אני קצת מתפלא על משרד המשפטים.

צבי יקותיאל: בהתחלה נאמר לנו שלא רוצים עמותה מפני שמוציאים עמותות מהחוקים, אבל ברור לכולם, היה מוסכם על כולם, שהחברה ההיסטורית שהקימה את מרכז זלמן שזר אכן תבוא לידי ביטוי בחוק הזה.

צבי יקותיאל: אמרו שנוציא רק את העמותה, כך שלא יהיו עמותות כמו בבגין וכמו ברבין.

צבי יקותיאל: היה ברור – כך אני הבנתי – לכולם שמדובר בחברה ההיסטורית הישראלית.

צבי יקותיאל: בנציגי החברה ההיסטורית הישראלית.

צבי יקותיאל: עכשיו אני שומע זמירות חדשות.

צבי יקותיאל: לא, אולי יקום גוף חדש מתחרה ואותו נכניס.

צבי יקותיאל: לא זאת הייתה הכוונה.

זבולון אורלב: לא זאת השאלה שנשאלת.

זבולון אורלב: נשאלת האם העובדה שבאיגוד הבין לאומי אפשר לקבל רק גוף אחד מישראל, היא עובדה נכונה.

צבי יקותיאל: היא נכונה.

זבולון אורלב: מי בוחר את הגוף הישראלי?

צבי יקותיאל: אנחנו הגשנו מועמדות לפני ארבעים שנים והתקבלנו.

זבולון אורלב: כלומר, הגוף הבין לאומי בוחר.

צבי יקותיאל: כן, הגוף הבין לאומי בוחר.

זבולון אורלב: כלומר, לא אנחנו.

צבי יקותיאל: לא. הגוף הבין לאומי.

זבולון אורלב: האם תיאורטית הגוף הזה מחר יכול להחליף את הנציג?

זבולון אורלב: כלומר, אם מחר בבוקר החברה ההיסטורית – סליחה על הביטוי – תתנוון,  ויקום גוף חדש בקצב צמיחה רגיל וטבעי, גוף ענק, שיתברר בעוד 15 שנים  שהוא החברה ההיסטורית האמיתית.

זבולון אורלב: אין מניעה שהגוף הבין לאומי מחר אומר שאתם אלטע זאכן, יש כאן משהו אחר.

רוני טלמור: קרה שהוחלפו גופים שמייצגים מדינות במהלך השנים?

צבי יקותיאל: לא שאני יודע.

צבי יקותיאל: אין לי תשובה.

צבי יקותיאל: אני לא יודע.

זבולון אורלב: אני חושב שלא זאת השאלה הרלוונטית.

זבולון אורלב: השאלה הרלוונטית היא האם הם נכנסו לארגון, זה נעול ואז בעצם אנחנו אומרים שלא חשוב מה יהיה מעמדה של החברה ההיסטורית ומה היא תהיה, היא מונצחת לנצח.

זבולון אורלב: לא, היא לא מונצחת לנצח.

זבולון אורלב: כלומר, לפי התשובה המקצועית הניתנת אומרים לך שתמיד הגוף המוביל במדינת ישראל, החברה ההיסטורית האמיתית, לא העמותה, הגוף ההיסטורי המוביל במדינת ישראל, לגוף הבין לאומי יש אינטרס שהוא זה שייצג את מדינת ישראל ולא מישהו אחר.

זבולון אורלב: אני מדייק בדבריי?

אפרים הלוי: כן.

צבי יקותיאל: אני רוצה להוסיף.

זבולון אורלב: אין צורך להוסיף.

זבולון אורלב: אתה רוצה להגיב לסוגיה הכספית?

צבי יקותיאל: התבקשנו ביום ראשון להביא נתונים על הנכסים שיש לנו ואנחנו העברנו את כל הנתונים.

צבי יקותיאל: נתון אחד לא יכולנו להעביר משום שביקשו חשבוניות להוכיח ששילמנו מע"מ ב-1990 וב-2002.

צבי יקותיאל: אין לנו את החשבוניות האלה כי כבר עברו שנים.

זבולון אורלב: מי ביקש?

צבי יקותיאל: רשות המסים.

צבי יקותיאל: לעומת זאת, אנחנו המצאנו את כל החוזים של הרכישה שמראים שהסכומים בתוספת מע"מ.

צבי יקותיאל: בנוסף הם ביקשו אתמול את המלאי לפי סעיף י"א.

צבי יקותיאל: הם ביקשו את טופס רכוש י"א והעברנו גם אותו.

צבי יקותיאל: כל הנכסים עם הפחת שלהם והעלויות, הכל נמצא ברשות המסים.

זבולון אורלב: עכשיו אני שואל את משרדי הממשלה.

זבולון אורלב: זולת הבעיה הזאת שכרגע האוצר, גם אגף התקציבים וגם רשות המסים, מבקשים שהות של עד שישים ימים כדי לבדוק את כל הנתונים שניתנו, האם יש עוד איזושהי מחלוקת לגבי הנוסח הקיים?

טל ישראל: אני לא לגמרי הבנתי אם פתרנו כי הרי צריך לשנות את המנגנון ואין כרגע נוסח חדש.

טל ישראל: הנוסח הזה צריך להיות מוסכם.

מירב ישראלי: סעיף 31, צריך לנסח אותו ולכתוב מתי הוא נכנס לתוקף.

טל ישראל: לא רצית את ההסדר שהצענו בישיבה הקודמת.

זבולון אורלב: לא, לא יכול להיות לו הסכם.

זבולון אורלב: בתוך שישים הימים גם מגבשים את הדבר הזה, אבל אל תבואו אחרי שישים יום ותאמרו שאתם צריכים עוד ועוד.

זבולון אורלב: אני תמיד אומר כאן לחבריי שחלק מהמורשת שלנו, של המר זיכרונו לברכה, היא שגם תאריך חדש מגיע.

זבולון אורלב: לכן אני אף פעם לא נלחם על תאריכים כי גם התאריך החדש יגיע, מה עוד שאנחנו גם מחויבים בהסכמה.

זבולון אורלב: לעניין שלך.

זבולון אורלב: מה שחשוב זה שבמועצה יהיה הגוף הציבורי המוביל האמיתי של מדינת ישראל.

זבולון אורלב: כיום זאת החברה ההיסטורית ועל כך אין מחלוקת בין כל המומחים.

רוני טלמור: אנחנו לא חולקים על כך.

זבולון אורלב: לפי התיאור המקצועי שהם אומרים, והיה והחברה ההיסטורית מתנוונת והיא לא הגוף המוביל, הגוף הבין לאומי ייקח מישהו אחר.

רוני טלמור: הגוף הבין לאומי הזה הוא בעצם גוף על בסיס פרטי.

רוני טלמור: בגלל שאני לא באה מהתחום אני לא יודעת אם יש גופים אחרים בין לאומיים בתחום ההיסטוריה.

רוני טלמור: הגוף הזה בכל מקרה הוא לא גוף דחוס וטעון וכולי.

רוני טלמור: מצד שני, למה אנחנו, המדינה או הממשלה, כאשר היא בוחרת נציגים לגוף שפועל לפי החוק בישראל, צריכה להסתמך על השאלה אם יש איזשהו ארגון בין לאומי שהאופי שלו הוא פרטי, שהמדינה לא חברה בו כמדינה, כן או לא החליט לבחור בגוף כזה או אחר, כאשר אפשר לשאול מה הקריטריונים לפיהם הם בוחרים ואותם קריטריונים יכולים להנחות גם כאן.

זבולון אורלב: שתי תשובות.

זבולון אורלב: תשובה אחת היא – הואיל ואת יושבת בוועדת החינוך והתרבות – שמרבית הגופים הבין לאומיים שמארגנים את ההשכלה הגבוהה, הם לא גופים רשמיים של האו"מ או משהו כזה.

זבולון אורלב: מרבית הארגונים הבין לאומיים שקשורים כמעט בכל תחומי הדעת.

זבולון אורלב: קחי עכשיו את הניסוי של מה שנקרא המפץ הגדול, הוא לא בחסות האו"מ או משהו גדול.

זבולון אורלב: זאת התארגנות וולנטרית של מדעני העולם, שהם בחרו מי המדענים מישראל שמשתתפים,   ויש להם קריטריונים.

זבולון אורלב: אני לא יודע אם יש גוף אחר, אני לא מקצוען, הם המקצוענים שלנו ובמהלך הדיונים היו  כאן גם הפרופסורים שלא הזמנו אותם היום.

זבולון אורלב: הבנו שזה הגוף הבין לאומי החשוב.

זבולון אורלב: אני יוצא מתוך נקודת הנחה שהואיל ויש קנאת סופרים, יש כנראה עוד איזה גוף אחד או שניים או שלושה, אבל אני מבין שזה הגוף הבין לאומי המוביל.

זבולון אורלב: למדינת ישראל יש אינטרס עליון להיות על הבמה הבין לאומית בכל תחומי הדעת, מה עוד שמדובר כאן  בתחום רגיש שיש לנו אתו מחלוקות בעולם, בסוג של ההיסטוריה של העם היהודי.

זבולון אורלב: רק השבוע התקיים כאן דיון על ההכחשה של הקשר בין העם היהודי לארץ ישראל בספרי הלימוד הפלשתינים והמדינות התומכות משקיעות מיליונים כדי להחליף את ספרי הלימוד של הפלשתינים שעד עכשיו למדו בספרי הלימוד הירדנים, אתם יש לנו הסכמי שלום ושם אין היסטוריה יהודית.

זבולון אורלב: מאברהם אבינו מדלגים לפולשים הציונים.

זבולון אורלב: אין שום רצף.

זבולון אורלב: דווקא מדובר בתחום שיש לנו כן עניין.

זבולון אורלב: המבחן הבין לאומי מבחינתי הוא מבחן מאוד מאוד חשוב.

זבולון אורלב: נציגי האקדמיה שלנו, מי המדען שיוזמן, זה דבר מאוד מאוד חשוב.

זבולון אורלב: אני אומר שאנחנו לא נשנה את זה, אבל אם יתברר עוד שישים ימים שיש מבחן מוסכם – תעשו בדיקה ותראו אם יש עוד איזשהו גוף.

זבולון אורלב: אותנו מעניין שיהיה הגוף הישראלי המוביל והחשוב.

רוני טלמור: אנחנו מסכימים.

זבולון אורלב: גוף שיש לו הכרה בין לאומית, שכולם יודעים עליו.

זבולון אורלב: אנחנו לא עושים כאן טובה לכמה היסטוריונים זקנים שעבר זמנם.

זבולון אורלב: העניין הוא לגופו, לקחת באמת את הגוף המוביל.

זבולון אורלב: אני יודע רק על החברה ההיסטורית.

זבולון אורלב: אגב, כמעט בכל תחומים, החברה לחקר המקרא, החברה הישראלית הארכיאולוגית, כמעט בכל תחומי הדעת, אלה התארגנויות מקצועיות וולנטריות.

זבולון אורלב: אני לא יודע איך זה בעולם המשפט.

זבולון אורלב: המכון לחקר המשפט, כולל גם המכון להשתלמויות של המשפטנים, הוא לא גוף ממשלתי.

רוני טלמור: המכון להשתלמויות הוא של משרד המשפטים.

זבולון אורלב: אני אומר לך את זה כיושב ראש ועדת החינוך והתרבות, שזה חלק מהמבנה של העולם האקדמי.

זבולון אורלב: אגב, גם של חוסר תלות בממשלות.

זבולון אורלב: כמו שאת יודעת, חוק המועצה להשכלה גבוהה וה-ות"ת מושתת על זה שתהיה חומה בין הממשלה לבין המוסדות להשכלה גבוהה, כדי שלא שר החינוך יחליט אם הוא מקדם היום מחקר בפיזיקה או מחקר בסינית.

זבולון אורלב: גם בגופים המקצועיים יש הפרדה מוחלטת בדברים האלה.

זבולון אורלב: לכן זה לא פלא בעיניי שהחברה ההיסטורית היא לא גוף ממשלתי אלא היא התארגנות של ההיסטוריונים הבכירים.

זבולון אורלב: אנחנו לא משנים את זה, אבל את רואה, אוזניי קשובות כי אותנו מעניין טובת העניין ולא משהו אחר.

רוני טלמור: תודה לך.

זבולון אורלב: כל יתר הדברים קשורים?

זבולון אורלב: כי הגיעה לכאן גברת מרים רובינשטיין שחשבה שעדיין סוגיית העובדים לא סגורה.

זבולון אורלב: סוגיית העובדים סגורה עד הסוף, נכון?

מירב ישראלי: אני לא קיבלתי תשובה מהממונה על השכר על הנוסח הסופי, למה הוא התכוון.

מירב ישראלי: הוא לא נמצא כאן, אבל שלחתי לו את זה במייל.

זבולון אורלב: אנחנו לא כפופים לו בשישים ימים.

זבולון אורלב: הוא לא משיב, הוא לא משיב.

זבולון אורלב: אנחנו רואים את הנוסח שלנו.

מירב ישראלי: יש שני נוסחים שלא ידעתי איזה נוסח אתה מבקש לסגור.

זבולון אורלב: בפעם הבאה, אם הוא לא יבוא, אנחנו נכריע בנוסח בלעדיו.

מירב ישראלי: אני אכתוב לו עוד פעם.

זבולון אורלב: את לא צריכה לכתוב לו.

זבולון אורלב: מצדי, גם אם לא תכתבי לו עוד הפעם, זה בסדר גמור.

מירב ישראלי: אני בכל זאת אכתוב.

זבולון אורלב: פונים והם צריכים להשיב.

זבולון אורלב: בגלל זה אנחנו לא נעכב.

זבולון אורלב: אם את רוצה, גברת רובינשטיין, לדבר אתו עוד פעם כי הנושא הזה עדיין לא סגור.

זבולון אורלב: נא לרשום, יש לנו שלושה דברים.

זבולון אורלב: האחד, בדיקת הדוחות הכספיים להבטיח שהנכסים עולים על ההתחייבויות והם עומדים בתנאים כפי שהאוצר מעוניין בהם.

זבולון אורלב: השני, סוגיית המיסוי.

טל ישראל: למעשה הסוגייה השנייה היא סוגיית הסדרת המנגנון.

זבולון אורלב: סוגיית הסדרת המנגנון של המעבר מעמותה לתאגיד על פי חוק.

רוני טלמור: זה נמצא בתהליכי גיבוש ואוכל להציג זאת, אם אדוני ירצה.

זבולון אורלב: הסוגייה השלישית היא והיה ותתקבל תשובת הממונה על השכר, נתחשב בה.

זבולון אורלב: אם לא תתקבל תגובתו, וגם אם לא תהיה פנייה נוספת אליו, אנחנו נכריע בסוגיה הזאת גם בלעדיו.

רוני טלמור: לגבי המעבר מעמותה קיימת לתאגיד החדש.

רוני טלמור: אנחנו  קיווינו המודל יהיה מודל של סגירה-פתיחה ואני מבינה שמשיקולים של רשות המס הם מעדיפים לא לייצר כאן הוראות מס מיוחדות אלא לייצר מצב שיוכל להיכנס לדיני המס הקיימים.

רוני טלמור: הם מבקשים לחרוג מהמודל הזה.

רוני טלמור: זה מעורר לנו קושי מסוים משום שאנחנו חושבים שזה לא נכון שיהיו קיימים בעת ובעונה אחת גוף פרטי וגוף ציבורי שיש להם את אותן מטרות ובעצם אותה פעילות.

רוני טלמור: לכן חשבנו שהרעיון הנכון הוא לעשות סגירה-פתיחה, אבל אם זה לא מסתייע, המודל שאנחנו מציעים הוא ברוח הזאת ואנחנו עוד נגבש את זה ונכין נוסח: שהתאגיד הסטטוטורי יקום ביום התחילה של החוק, אבל הוא לא יהיה פעיל עד למועד בו הוא יקבל את כל הנכסים וההתחייבויות של העמותה במסגרת הפירוק.

רוני טלמור: בעצם התאגיד יהיה קיים.

רוני טלמור: זה גם הגיוני שברגע שהעסק חי יותר, הפעילות עוברת.

זבולון אורלב: בסדר גמור.

רוני טלמור: בגלל שיהיה פער זמנים מבחינת הנתונים של המדינה, שהממשלה מקבלת, אנחנו קיבלנו נתונים מאוד מפורטים וקותי עשה מאמץ מאוד גדול, ואני באופן אישי מאוד מעריכה את זה, להעביר לנו באופן מהיר נתונים מפורטים וטובים.

רוני טלמור: כל הנתונים שאנחנו מקבלים הם נתונים שהם נכונים להיום, אתמול או שלשום או לעכשיו, אבל המהלך של הפירוק לוקח זמן ויכול להיות שיהיה פער זמנים ובתוך פער הזמנים הזה, המדינה, כמי שמקבלת על עצמה את התאגיד, צריכה מבחינה ציבורית לדעת מה קורה שם.

רוני טלמור: זה לא מתוך חשד אלא פשוט מתוך אחריות ציבורית.

רוני טלמור: אני חושבת שהפתרון הזה יכול להיות משהו שדומה "למעין חשב מלווה".

רוני טלמור: כלומר, לפי החוק, ברגע שהחוק ייכנס לתוקף, שר האוצר או מישהו שהוא ימנה לצורך העניין יהיה צריך לאשר עסקאות או דברים שיעמדו בקריטריונים כלכליים שייקבעו, נגיד עסקאות מעל סכום מסוים וכולי, עד להשלמת הפירוק.

רוני טלמור: בגדול, זאת המתכונת.

זבולון אורלב: נראה לי מבנה ראוי ונכון.

צחי דוד: אני אשלים במשפט אחד.

צחי דוד: מהלכים שהם לא בסדר העסקים הרגיל.

אפרים הלוי: אדוני היושב ראש, בישיבה הקודמת התקיים כאן דיון סביב השאלה של מה יהיה דרך המעבר.

אפרים הלוי: אני חושב שנקודת המוצא הייתה ששני הגופים לא יהיו קיימים בו זמנית ואנחנו נעשה סגירה-פתיחה.

אפרים הלוי: אם אנחנו עכשיו פותחים את העניין הזה, אנחנו נכנסים כאן למדרון חלקלק, אחד הביטויים שמאוד אוהבים להשתמש בו.

אפרים הלוי: במשך תקופה ארוכה יהיה תאגיד שהוא לא פעיל ותהיה עמותה עם חשב מלווה.

אפרים הלוי: אני חושב שזה לא מצב בריא.

זבולון אורלב: לא, אנחנו נקבע לוח זמנים.

רוני טלמור: המהירות של המעבר, תהיה תלויה במהירות הליך הפירוק שאתם תיזמו.

זבולון אורלב: אנחנו נקבע זמנים לתהליך הזה.

רוני טלמור: הליך הפירוק יהיה הליך מרצון שיוזמת אותו האסיפה הכללית של העמותה.

רוני טלמור: היא מתחילה אותו והיא מסיימת אותו.

אפרים הלוי: נכון.

רוני טלמור: לכן השאלה כמה מהר ההעברה תתרחש, בסופו של דבר תלויה בכם ולא בנו.

אפרים הלוי: לנו אין עניין למשוך את זה.

רוני טלמור: מצוין.

רוני טלמור: אם כך, מה שאתה אומר, לא יקרה.

זבולון אורלב: אפרים, אנחנו נקצוב זמן לרשם העמותות בהליך הפירוק.

רוני טלמור: לא, אי אפשר לקצוב לרשם העמותות זמן משום שלא הוא מבצע את הליך הפירוק.

זבולון אורלב: מי מבצע אותו?

רוני טלמור: העמותה עצמה.

אפרים הלוי: אנחנו נבצע.

זבולון אורלב: העמותה תעבור על החוק אם היא לא תעשה זאת.

זבולון אורלב: אנחנו נסדיר את הדבר הזה ונחייב את העמותה ואת רשם העמותות לעמוד בלוח זמנים.

זבולון אורלב: למה אנחנו לא יכולים לחייב בחוק את העמותה?

זבולון אורלב: הוא צודק, אבל הבעיה היא שתי אפשרויות גרועות.

זבולון אורלב: אם עושים BACK TO BACK, יש לך בעיה עם רשות המסים.

זבולון אורלב: אתה רוצה לשלם מס?

זבולון אורלב: אני משבח את המחשבה היצירתית למצוא פתרון לדבר הזה, ואם זה יוצר בעיה, נקצוב זמן.

זבולון אורלב: אין לנו כאן פתרון בית ספר מושלם לכל הדבר הזה.

זבולון אורלב: אני לא מוכן במבנה הקודם שהיה, BACK TO BACK, שהחוק יהיה מותנה בביצוע בהחלטות שלכם.

זבולון אורלב: לזה אני לא מוכן.

זבולון אורלב: הדבר הזה הוא לא חקיקה, שחוק יהיה מותנה בהחלטה של עמותה.

זבולון אורלב: הדבר הזה לא יכול להיות.

זבולון אורלב: לכן צריך לקבוע זמנים ובהצעה שלך תתני בבקשה גם לוח זמנים.

זבולון אורלב: אני חושב שהרעיון הוא מצוין.

רוני טלמור: זה עלול לעורר קושי מבחינת העמותה משום שהליך של פירוק מרצון תלוי בהצהרה של הדירקטורים.

זבולון אורלב: אם זה לא יהיה הליך מרצון, נכריח אותם.

זבולון אורלב: נפרק אותם.

רוני טלמור: זה הרבה יותר מסובך.

רוני טלמור: אני חושבת שבסופו של דבר מצב הדברים הוא כזה שמי שיזם את המעבר, זאת העמותה.

רוני טלמור: הם מעונינים במעבר הזה ולהם יש מוטיבציה לסיים את ההליך הזה מהר ככל שניתן.

טל ישראל: חייב להיות מועד.

זבולון אורלב: קודם כל, אני מודה לך על החשיבה היצירתית ועל הפתרון.

זבולון אורלב: בעיניי הוא נראה, בכפוף לבעיה שהעלה כאן אפרים, לראות איך גם מבטיחים את לוח הזמנים.

זבולון אורלב: אנחנו ניפגש בזמן הפגרה, בעוד שישים ימים.

זבולון אורלב: ב-7 לספטמבר, בלי נדר, אנחנו ניפגש.

מרים רובינשטיין: ערב ראש השנה חל ב-8 בספטמבר.

זבולון אורלב: אפשר לבקש קיצור לחמישים ימים?

צחי דוד: אני מאוד אשתדל.

צחי דוד: הליך ההתקשרות ייקח לנו שלושה שבועות ואני מאמין שנספיק.

זבולון אורלב: אני רוצה לעשות את זה בשבוע שמתחיל ב-1 לספטמבר, שבוע לפני ראש השנה.

זבולון אורלב: אני מבקש לקיים את הישיבה ביום חמישי שלפני ה-5 בספטמבר.

צבי יקותיאל: אני חוזר מכנס היסטוריונים ב-4 בספטמבר.

זבולון אורלב: אתה לא יכול לחזור יום קודם?

צבי יקותיאל: אני אהיה כאן ביום חמישי.

זבולון אורלב: ה-2 בספטמבר.

רוני טלמור: בכפוף לבעיות של תחילת שנת הלימודים מהצד של ההורים.

זבולון אורלב: ב-2 בספטמבר, מניסיון אישי, אין בעיות כי הבעיות נפתרות ב-1 בספטמבר בשעה 1:00 בצהרים.

מרים רובינשטיין: היא מדברת על כך שהגן ובית הספר מסיימים את הלימודים מוקדם.

זבולון אורלב: נקיים את הישיבה בהן הגן מתפקד, מ-9 בבוקר.

זבולון אורלב: אם כן, קבענו את יום חמישי, 2 בספטמבר, בשעה 9:00 בבוקר.

זבולון אורלב: אז, בלי נדר, אנחנו מסיימים את החוק בהכנה לקריאה שנייה ושלישית, ואז בשבוע הראשון של המושב הוא יעלה להצבעה בקריאה שנייה ושלישית.

זבולון אורלב: תודה רבה.

זבולון אורלב: חופשה נעימה  לכולכם.